Gamle Bergen hovedbrannstasjon

Den gamle hovedbrannstasjonen i Bergen ligger på Rådstuplassen 9, like ved siden av Hagerupgården som var byens første hovedbrannstasjon. Der var det for dårlig plass, så en bygning i Christies gate ble også tatt i bruk. I 1883 startet oppføringen av den røde brannstasjonen i forlengelse av Hagerupgården. Det ble også oppført bakbygninger til stallrom og høyloft.Vibeke Vik Nordang: «farvel til den røde stasjonen», Fiin gammel nr 3/2007

 Historie 
miniatyr|left|Eldre bilde av brannstasjonen i Bergen. 
Den nygotiske bygningen er tegnet av arkitekt Peter Andreas Blix som var tidligere brannassistent. Den stod ferdig i 1888 med plass til rundt 50 brannmenn og kusker. Gårdsplassen var den gang lagt med skiferheller, og et stort tuntre ruvet i midten med benk rundt. Siden ble gårdsplassen brolagt, og senere asfaltert. I 1882 var hester tatt i tjeneste. Tidligere hadde brannmennene selv trukket vognene. Når ikke hestene var ute på brannslukking, holdt de seg i form ved å dra ølvogner for Hansa bryggeri. Antallet hester sank i takt med innkjøp av biler. Den første brannbilen kom i 1918, men i den senere garasjen ses fremdeles trinser i taket der seletøyet hang parat. Når brannalarmen gikk, var det bare å slippe seletøyet ned på hesteryggen.Vibeke Vik Nordang: «farvel til den røde stasjonen», Fiin gammel nr 3/2007 

Brannvesenets siste hest, ti år gamle Normann, ble overført fra Sandviken stasjon i mai 1936 til videre tjeneste ved Neevengården. Ved brannvesenets 50-års jubileum i 1913 var 20 hester i tjeneste, men bare ti var tilbake rundt 1930, og i 1936 bare tre - Ragna og Olaf ved Skansen brannstasjon og Normann i Sandviken. De fleste av brannvesenets hester var dølahester, mange hentet fra proprietær Nils Talle fra Høyumsvik i Sogn når de var 4-5 år gamle. Var de egnet for tjeneste, kunne de bli i 14-15 år. En del ble solgt videre, og nye kjøpt inn. Gamle hester ble sendt til slaktehuset når de var 19-20 år gamle.«Brannkorpsets siste hest», Bergen byarkiv

Bygningen unngikk såvidt bybrannen i 1916. Bygningens hovedport ble utvidet i 1934 av arkitekt Kaspar Hassel. Fasaden på bygget er fredet av Riksantikvaren.

På 1980-tallet ble det foretatt en større ombygging der brannkorpset selv gjorde det meste. Blant annet ble det bygd trapper opp i tårnet. Det har aldri vært noe utkikkstårn, men var et «slangetårn» der brannslangene hang til tørk etter vask.Vibeke Vik Nordang: «farvel til den røde stasjonen», Fiin gammel nr 3/2007 

I 2007 flyttet Bergen brannvesen hovedbrannstasjonen til et nybygg på Nygårdstangen. 

I 2016 ble det besluttet å gjøre den gamle hovedbrannstasjonen om til brannmuseum.

Andre bygninger i Rådhuskvartalet i Bergen
 Det gamle tinghuset
 Bergen kretsfengsel
 Det gamle rådhuset
 Magistratbygningen
 Hagerupgården

 Referanser 

 Eksterne lenker 


Kategori:Bergens historie
Kategori:Kulturminner i Bergen
Kategori:Byggverk i Bergen
Kategori:Bergenhus
Kategori:Byggverk fullført i 1888
Kategori:1888 i Norge
Kategori:Brannstasjoner i Norge